[Video] Geldwa helder oordag by vulstasie beroof‘n Skermskoot uit die video. Die video volg onderaan die berig. Die Witbank-polisie in Mpumalanga het ŉ soektog van stapel gestuur na twee gewapende mans wat Dinsdag ŉ geldwa by ŉ vulstasie beroof het. Brig. Obed Ngwenya, polisiewoordvoerder, het gesê die voorval het 11:45 by die Total-vulstasie in Tasbetpark plaasgevind. “Veiligheidsbeamptes van G4S het by die vulstasie stilgehou om geld te gaan oplaai. Een van die wagte is in die kantoor in om die geld te gaan haal, toe twee mans in die winkel ingekom en hulself as klante voorgedoen het,” het Ngwenya gesê. Volgens Ngwenya het die verdagtes die veiligheidsbeampte agtervolg toe die beampte met die geld na die geldwa gestap het. “Hulle het ŉ vuurwapen op die beampte gerig en die sak geld en sy dienspistool by hom afgeneem.” Die mans het in ŉ ou wit Mazda BT50 in die rigting van Kriel van die toneel gevlug. Die polisie het foto’s uitgereik van twee mans wat die polisie in hul ondersoek kan bystaan. Mense wat weet wie die mans is of weet waar hulle hul mag bevind, word versoek om brig. Ngwenya by 082 565 6417 te bel. Posted by South African Police Service on Tuesday, January 31, 2017